Na temelju članka 48. Zakona o lokalnoj i područnoj (regionalnoj) samoupravi (Narodne novine, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), Zakonu o financijskom poslovanju i računovodstvu neprofitnih organizacija (Narodne novine, br. 121/14 i 114/22), Zakonu o udrugama (Narodne novine, br. 74/14, 70/17, 98/19 i 151/22), Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, br. 26/15 i 37/21), članka 13. Pravilnika o financiranju programa/projekata/manifestacija od interesa za opće dobro iz proračuna Grada Makarske (Glasnik Grada Makarske, br. 18/18, 27/23 i 2/24) i članka 55. Statuta Grada Makarske (Glasnik Grada Makarske, br. 3/21), gradonačelnik Grada Makarske, dana 29. siječnja 2024. godine, raspisuje

**JAVNI NATJEČAJ**

za financiranje programa/projekata/manifestacija od interesa za opće dobro

iz proračuna Grada Makarske u 2024. godini

Članak 1.

Pozivaju se organizacije civilnog društva (u daljnjem tekstu: udruge) programski usmjerene na rad za opće dobro da program, projekate i manifestacije koje će provoditi u 2024. godini, prijave za financijske potpore iz Proračuna Grada Makarske za 2024. godinu i projekcija za 2025. i 2026. godinu (Glasnik Grada Makarske, br. 26/23).

Članak 2.

Cilj ovog Javnog natječaja (dalje u tekstu: Natječaj) je potpora programima, projekatima i manifestacijama udruga čije aktivnosti doprinose zadovoljenju javnih potreba grada Makarske.

Članak 3.

Sukladno ovom Natječaju udruge koje svoj rad temelje na potrebama građana, prema načelima djelovanja za opće dobro, ako provode programe kojima zadovoljavaju javne potrebe od interesa za grad Makarsku, kao i druge programe koji pridonose razvitku i općem napretku grada Makarske, te promiču njegov položaj i ugled prijavljuju program/projekt/manifestaciju koji doprinose razvoju grada Makarske, a za sljedeća prioritetna područja:

1. Prioritetno područje 1 – potpore kulturnim i zabavnim manifestacijama
2. Prioritetno područje 2 – potpore programima i projektima udruga iz kulture
3. Prioritetno područje 3 – potpore programima, projektima i manifestacijama udruga iz tehničke kulture
4. Prioritetno područje 4 – potpore manifestacijama udruga iz sporta
5. Prioritetno područje 5 – potpore programima, projektima i manifestacijama udruga iz zdravstva i socijalne skrbi.

Članak 4.

Sukladno članku 3. udruge mogu prijaviti programe/projekte/manifestacije za:

1. Prioritetno područje 1 – **potpore kulturnim i zabavnim manifestacijama:**

* organizacija manifestacija koje pridonose razvitku kulturnog života i očuvanju kulturne baštine,
* organizacija manifestacija koje pridonose provođenju aktivnosti Strateškog plana razvoja kulturnog turizma Makarske (Glasnik Grada Makarske, br. 26/22),
* organizacija kulturno i/ili zabavnih manifestacija.

1. Prioritetno područje 2 – **potpore programima i projektima udruga iz kulture**:

* razvijanje kulturno - umjetničkog amaterizma,
* nakladnička djelatnost i poticanje likovnog stvaralaštva, program kazališne i glazbene djelatnosti i sl.

1. Prioritetno područje 3 – **potpore programima, projektima i manifestacijama udruga iz tehničke kulture:**

* Provođenje programa i projekata, te organizacija smotri, izložbi i natjecanja u svrhu popularizacije tehničke kulture.

1. Prioritetno područje 4 – **potpore manifestacijama udruga iz sporta**:

* održavanje sportskih natjecanja i memorijala a koji nisu dio javnih potreba u sportu, te obilježavanje obljetnica udruga iz sporta.

1. Prioritetno područje 5 – **potpore programima, projektima i manifestacijama udruga iz zdravstva i socijalne skrbi**:

* aktivnosti usmjerene na poticanje komunikacije s općom, ciljanom i stručnom javnosti u području socijalne skrbi i zdravstva stanovništva,
* unapređivanje znanja, razvijanje vještina i volonterizma iz socijalne skrbi i zdravstva, te neformalnog obrazovanja djece i mladih za pružanje specifičnih socijalnih i zdravstvenih usluga,
* skrb za hrvatske branitelje iz Domovinskog rata i članove njihovih obitelji.

Članak 5.

Ukupno planirana vrijednost ovog Natječaja je **239.379,00 eura (dvjesto trideset devet tisuća tristo sedamdeset devet eura).** Od toga za:

1. Prioritetno područje 1 – iznos od 67.000,00 eura,
2. Prioritetno područje 2 – iznos od 60.000,00 eura,
3. Prioritetno područje 3 – iznos od 2.654,00 eura,
4. Prioritetno područje 4 – iznos od 50.000,00 eura,
5. Prioritetno područje 5 – iznos od 59.725,00 eura.

Članak 6.

**Najmanji** iznos financijskih sredstava koji se može prijaviti i ugovoriti po ovom Natječaju i po pojedinom programu/projektu/manifestaciji je **200,00 eura**, a **najveći** iznos je **20.000,00 eura.**

Članak 7.

Očekivani broj financijskih potpora koje će biti odobrene korisnicima za provedbu programa/projekta/manifestacije u okviru ovog Natječaja je slijedeći:

1. Prioritetno područje 1 – 10 potpora
2. Prioritetno područje 2 – 20 potpora
3. Prioritetno područje 3 – 5 potpora
4. Prioritetno područje 4 – 20 potpora
5. Prioritetno područje 5 – 25 potpora.

Članak 8.

Iz Proračuna Grada Makarske moguće je (su)financirati najviše do 90 posto troškova provedbe programa/projekta/manifestacije, čime je prijavitelj obvezan u proračunu programa/projekta/manifestacije planirati minimalno 10 posto vlastitih i/ili ostalih izvora financiranja, što će biti dužan dokazati prilikom dostave izvješća o provedbi programa/projekta/manifestacije.

Članak 9.

Prijavitelj na ovaj Natječaj može dostaviti **najviše četiri (4) prijave** i to - najviše **jedan (1) program i ukupno tri (3) projekta / manifestacije**.

Prijavitelj na ovaj Natječaj svaki program, odnosno projekt i manifestacija dostavlja kao odvojenu prijavu.

Prijavljeni program/projekt/manifestacija može se provoditi u partnerstvu s partnerskom organizacijom.

Ista organizacija može biti partner na više programa/projekata/manifestacija.

Članak 10.

Grad i Korisnik će sve međusobne odnose izvršavati putem sustava SOM aplikacije.

Programski i financijski plan programa/projekta/manifestacije podnosi se za 2024. godinu. Izvješće o provedbi projekta i manifestacije podnosi se u roku od 30 dana od provedbe projekta ili manifestacije, odnosno programa za 2024. godinu najkasnije do zaključno s 28. veljače 2025. godine.

Članak 11.

Prijavitelj ispunjava uvjete ovog Natječaja, ako:

1. je upisan u odgovarajući registar
2. se je svojim statutom opredijelio za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonima RH
3. je osoba ovlaštena za zastupanje u mandatu
4. nema dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema proračunu Republike Hrvatske i proračunu Grada
5. je uredno ispunio obveze iz svih prethodno sklopljenih ugovora o financiranju iz proračuna Grada i drugih javnih izvora
6. se protiv Korisnika, odnosno osobe ovlaštene za zastupanje i voditelja programa/projekta/manifestacije ne vodi kazneni postupak i nije pravomoćno osuđen za prekršaje ili kaznena djela definirana Uredbom
7. provode program/projekt/manifestaciju na području grada Makarske i/ili za korisnike s područja grada Makarske
8. prijava sadrži sve podatke, dokumentaciju i popunjene obrasce određene Natječajem i Pravilnikom o financiranju programa/projekata/manifestacija od interesa za opće dobro iz proračuna Grada Makarske.

Članak 12.

Uz dokaze o ispunjavanju uvjeta iz članka 11. stavak 1. točke 1. i 2. ovog Natječaja, prijavitelj obvezno prilaže popunjen, od odgovorne osobe potpisan te pečatom ovjeren:

* 1. Obrazac opisa programa/projekta/manifestacije (OBRAZAC O-24),
  2. Obrazac proračuna programa/projekta/manifestacije (OBRAZAC P-24),
  3. Obrazac izjave o partnerstvu, ako je primjenjivo (OBRAZAC I-24).

Prijavitelj je obvezan pečatom ovjeriti obrasce samo ako je statutom propisao obvezu njegova korištenja.

Prilažu se **isključivo Natječajem propisani obrasci** koji su, zajedno s ostalom natječajnom dokumentacijom, dostupni na mrežnoj stranici Grada Makarske [www.makarska.hr](http://www.makarska.hr/).

Članak 13.

Do dana potpisivanja ugovora Prijavitelj će morati dostaviti i:

1. dokaz o podmirenju obveza s osnove plaćanja doprinosa za mirovinsko i zdravstveno osiguranje i plaćanje poreza, te drugih davanja prema proračunu Republike Hrvatske i proračunu Grada Makarske,
2. dokaz da se protiv udruge, odnosno osobe ovlaštene za zastupanje i voditelja programa ne vodi kazneni postupak i nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge,
3. popunjen, te od odgovorne osobe potpisan i pečatom ovjeren Obrazac izjave o nepostojanju dvostrukog financiranja (OBRAZAC F-24).

Dokaz o podmirenim obvezama spram proračuna Grada Makarske pribavlja Grad Makarska.

Članak 14.

Prijave se podnose isključivo elektronički putem digitalnog obrasca:

**https://makarska.otvorenigrad.hr/**

Rok za podnošenje prijava je 29. veljače 2024. godine.

Prijave podnesene izvan roka neće biti uzete u razmatranje.

Članak 15.

Cjelokupni postupak zaprimanja i pregleda dostavljenih prijava, ocjenjivanja prijava, donošenja odluke o dodjeli financijskih sredstava, podnošenje prigovora, ugovaranja, modelima plaćanja, postupanja s dokumentacijom kao i indikativni kalendar provedbe Natječaja detaljno su opisani u Pravilniku o financiranju programa/projekata/manifestacija za opće dobro iz proračuna Grada Makarske i Uputama za prijavitelje koji su zajedno s ostalom natječajnom dokumentacijom dostupni na mrežnim stranicama Grada Makarske [www.makarska.hr](http://www.pazin.hr/).

Članak 16.

Prijavitelji koji su nezadovoljni odlukom o dodjeli financijskih sredstava mogu podnijeti prigovor na odluku o dodjeli financijskih sredstava. Prigovor se može podnijeti isključivo na natječajni postupak. Prigovor se podnosi u pisanom obliku, u roku od 8 dana od dana dostave pisane obavijesti o rezultatima Natječaja.

Članak 17.

Grad će s prijaviteljima kojima se odobri financiranje potpisati ugovor i to najkasnije 30 dana od dana donošenja odluke o financiranju. Isplata ugovorenog iznosa vršit će se prema modelima plaćanja navedenim u Uputama za prijavitelje.

Članak 18.

Sva pitanja vezana uz ovaj Natječaj mogu se postaviti isključivo elektroničkim putem, slanjem upita na sljedeću adresu: [grad@makarska.hr](mailto:grad@makarska.hr).

KLASA: 402-08/24-01/1

URBROJ: 2181-6-06-3-24-2

Makarska, 29. siječnja 2024.

Gradonačelnik

dr.sc. Zoran Paunović